Distribusjonen av folk frå *Scheduled castes* (dalitar) i India etter delstat og territorium ut frå folkteljinga frå 2011. Den største prosentdelen fanst i Punjab (ca. 32 %), medan øyterritoria og dei to nordaust-statane hadde 0 %.
Distribusjonen av folk frå *Scheduled Tribes* (adivasiar) i India etter delstat og territorium ut frå folkteljinga frå 2011. Mizoram og Lakshadweep hadde den høgaste prosentdelen av innbyggjarar som ST (ca. 95%), medan Punjab og Haryana hadde 0 %.
**Vanskelegstilte kastar, stammar og klassar** i India (engelsk **Scheduled Castes**, SC, **Scheduled Tribes**, ST og **Other Backward Class**, OBC) er offisielle klassifiseringar av grupper som historisk har vore undertrykte i samfunnet, særleg gjennom det indiske kastesystemet. Det finst fleire rettslege ordningar retta mot å betra stilinga deira, som kvotering, lovverk mot diskriminering og utviklingsprogram.

Bakgrunn
--------

Ulike former for religiøs, sosial og økonomisk ekskludering råka tradisjonelt dei lågaste gruppene i det indiske kastesystemet og dei som stod utanfor. I Britisk India blei slike undertrykte grupper kalla *Depressed Classes*. Andre omgrep for dei undertrykte gruppene som ikkje nødvendigvis er heilt presise er «kastelaus», «paria» eller «urørbare». Ei nyare nemning som gruppa sjølv har teke i bruk er «dalit». Stammefolk (urfolk) blei kalla adivasiar frå 1930-åra. Kampen for betra tilhøve for desse gruppene var ein del av den indiske frigjeringsrørsla som særleg B.R. Ambedkar var føregangsmann for.

Lovverk
-------

Den britiske *Government of India Act 1935*, som gav dei indiske provinsane meir sjølvstyre og ein viss føderal struktur, hadde reserverte sete for dei undertrykte gruppene. Her blei omgrepet *Scheduled Castes* innført som ei erstatning for *Depressed Classes*. Eit oversyn (eller *Schedule*) over desse gruppene blei gjeve ut i 1936.

Den indiske grunnlova av 1950 la grunnlaget for ordningar som kunne betra stillinga til vanskelegstilte kaster og stammar. Ho la også til ein tredje kategori, *Other Backward Class*. 

Lovverket la grunnlag for kvotering av representantar frå vanskelegstilte grupper i nasjonalforsamlinga, delstatsforsamlingar og seinare også i offentlege stillingar og utdanningsinstitusjonar.

*Protection of Civil Rights Act, 1955* la ned forbod mot kastebasert diskriminering og *The Scheduled Castes and the Scheduled Tribes (Prevention of Atrocities Act, 1989)* innførte eit strengare lovverk mot hatkriminalitet.

Ein nyare lov, *The prohibition of employment as Manual Scavengers & their Rehabilitation Act, 2013*, er meint å avskaffa ordninga med at folk frå lågarestilte grupper blir sysselsette med å henta og kasta menneskeleg avføring for hand.

Definisjonar
------------

|
|  |
Inndeling av medlemmer i dei ulike kategoriane etter religion
| Religion | SC | ST | OBC | Ikkje på vanskelegstilt liste |
| --- | --- | --- | --- | --- |
| Hinduisme | 22,2 % | 9 % | 42,8 % | 26 % |
| Islam | 0,8 % | 0,5 % | 39,2 % | 59,5 % |
| Kristendom | 9,0 % | 32,8 % | 24,8 % | 33,3 % |
| Sikhisme | 30,7 % | 0,9 % | 22,4 % | 46,1 % |
| Djainisme | 0,0 % | 2,6 % | 3,0 % | 94,3 % |
| Buddhisme | 89,5 % | 7,4 % | 0,4 % | 2,7 % |
| Parsisme | 0,0 % | 15,9 % | 13,7 % | 70,4 % |
| Andre | 2,6 % | 82,5 % | 6,25 % | 8,7 % |
| **Totalt** | **19,7 %** | **8,5 %** | **41,1 %** | **30,8%**  |

*Scheduled Castes* omfattar 16,6 % og *Scheduled Tribes* omfatta 8,6 % av folketalet i India etter folketeljinga i 2011. *Constitution (Scheduled Castes) Order, 1950* listar opp 1 108 ulike kastar i 29 statar og territorium. *Constitution (Scheduled Tribes) Order, 1950* lister opp 744 stammar i 22 statar. *Other Backward Class* omfatta i 41 % av heile folketalet i 2006.

Definisjonen av *Scheduled Castes* seier at lista berre omfattar hinduar, sikhar og buddhistar, medan *Scheduled Tribes* og *Other Backward Class* ikkje er religiøst avgrensa.
Studiar av tal frå folketeljingar viser likevel også representantar frå andre religionar, som kristne, i dei undertrykte kastane. Stoda til mange muslimar, som typisk ikkje er med i SC men i ST og OBC, er også blitt omtalt som svært vanskeleg.

Lista over *Other Backward Class* kan endrast av *Ministry of Social Justice and Empowerment* om ei heil gruppe blir betre eller dårlegare stilt. SC/ST er mindre fleksible, men kan i teorien endrast av delstatsguvernørar, presidenten eller parlamentet i India.

Tiltak
------

I dag er 84 (18,42 %) av dei 543 seta i Det indiske parlamentet reserverte for *Scheduled Castes* og 47 (8,66 %) for *Scheduled Tribes*.

Offentlege stillingar og utdanningsplassar har ulike kvoteringsordningar i ulike delstatar. I høgare utdanningsinstitusjonar drivne av føderalstyresmakta er 22,5 % av plassane reserverte for SC og ST med (7,5 % for ST og 15 % for SC). 27 % er reserverte for OBC, slik at totalt 49,5 % av plassane er reserverte. Øvsteretten i India har slått fast at ikkje meir enn 50 % av plassar kan reserverast for kvotering.

*Ministry of Social Justice & Empowerment* har overoppsyn med utviklinga til *Scheduled Castes* og andre undertrykte grupper. *Ministry of Tribal Affairs* blei skipa i 1999 for å ta seg særleg av stoda til stammefolk.

Kjelder
-------

1. 1 2  Census of India 2011, Primary Census Abstract (PPT), Scheduled castes and scheduled tribes, Office of the Registrar General & Census Commissioner, Government of India (October 28 2013).
2. ↑  «Scheduled Communities: A social Development profile of SC/ST's (Bihar, Jharkhand & W.B)» (PDF). Arkivert frå originalen (PDF) 20. oktober 2019. Henta 2. februar 2015.
3. ↑  «About Scheduled Castes and Scheduled Tribes « Arkivert 2014-12-31 ved Wayback Machine. United Nations in India, in.one.un.org
4. ↑  Etter Schedule 1 og Schedule 10 av tilegjengeleg data frå NSSO 55th (1999-2000) og NSSO 61st Rounds (2004–05) Round Survey. Sachar, Rajindar (2006). «Sachar Committee Report(2004-2005)» (PDF). Government of India. Arkivert frå originalen (PDF) 2. april 2014. Henta 27. september 2008.
5. ↑  2011 Census Primary Census Abstract
6. 1 2  *The Constitution (Scheduled Castes) Order, 1950* Arkivert 2009-06-19 ved Wayback Machine. lawmin.nic.in
7. 1 2  *The Constitution (Scheduled Tribes) Order, 1950*, lawmin.nic.in
8. ↑  Scheduled Castes and Scheduled Tribes Introduction
9. 1 2  «Affirmative Action and Peer Effects: Evidence from Caste Based Reservation in General Education Colleges in India» (PDF). Virginia University,Virginia. Henta 5 November 2011.


---

* *Denne artikkelen bygger på «Other Backward Class» frå Wikipedia på engelsk, den 2. februar 2015.*
* *Denne artikkelen bygger på «Scheduled Castes and Scheduled Tribes» frå Wikipedia på engelsk, den 2. februar 2015.*

Bakgrunnsstoff
--------------

* Ministry of Social Justice & Empowerment
* Ministry of Tribal Affairs